O‘zbek so‘mining yangi ramzi Fransiya kompaniyasi logotipidan olingani aytilmoqda

Ijtimoiy tarmoqlardagi O‘zbekiston milliy valyutasi – so‘mning ramzi Fransiya IN-CORE Systems kompaniyasining logotipidan o‘g‘irlab olinganligi haqidagi xabarlarga Adliya vazirligining munosabat bildirdi.

Ijtimoiy tarmoq foydalanuvchilari tomonidan ushbu holatga intellektual mulk obyektidan, xususan, tovar belgisidan noqonuniy foydalanish sifatida baho berilmoqda.
Fransiya IN-CORE Systems kompaniyasining belgisiga o‘xshash bo‘lgan belgilar dunyoning bir qator davlatlarida (AQSH, Kanada, Janubiy Koreya, Italiya, Germaniya va Hindiston) ham foydalanib kelinadi.

 IN-CORE system logotipi
“Intellektual mulk obyektlarining huquqiy muhofazasi territorial (hududiy) xarakterga ega. Boshqacha aytganda, intellektual mulk obyekti ma'lum bir davlat hududida huquqiy himoyadan foydalanadi. Shu jumladan, tovar belgisi ham tegishli tartibda ro‘yxatdan o‘tkazilganidan so‘ng huquqiy muhofazaga ega bo‘ladi.
Fransiya IN-CORE Systems kompaniyasining belgisi O‘zbekiston Respublikasida tovar belgisi sifatida ro‘yxatdan o‘tmagan va muhofaza qilinmagan.
Ushbu holatni mualliflik huquqi nuqtayi nazaridan qaraydigan bo‘lsak, adabiy va badiiy asarlarni muhofaza qilish to‘g‘risida Bern konvensiyasi va milliy qonunchiligimizga muvofiq mualliflik huquqi yaratish fakti bo‘yicha yuzaga keladi va uning yuzaga kelishi hamda amalga oshirilishi uchun ro‘yxatdan o‘tkazish yoki biron-bir boshqa rasmiyatchilikka rioya etish talab qilinmaydi. Shuningdek, O‘zbekiston Respublikasi “Mualliflik huquqi va turdosh huquqlar to‘g‘risida”gi Qonunining 8-moddasiga muvofiq rasmiy ramzlar va belgilar (bayroqlar, gerblar, ordenlar, pul belgilari va shu kabilar) mualliflik huquqi obyektlari hisoblanmaydi.
Shuni ta‘kidlash joizki, mazkur belgini tovar belgisi sifatida ro‘yxatdan o‘tkazish va muhofaza qilish maqsadida Intellektual mulk departamentiga murojaat qilinmagan. Agar, ushbu belgini davlat ro‘yxatidan o‘tkazish uchun Intellektual mulk departamentiga murojaat qilinsa, holat ekspertlar tomonidan to‘liq o‘rganilib, tegishli tartibda xulosa beriladi”, – deyiladi xabarda.
 Bir so‘mdan yuz ming so‘mgacha. O‘zbekistonning barcha qog‘oz pullari